Den kendte plejehjemsleder Thyra Frank bliver Liberal Alliances spidskandidat i Nordjylland. Det blev afsløret på et pressemøde tirsdag eftermiddag.

Thyra Frank er kendt som leder af plejehjemmet Lotte. Hun har gennem mange år været aktiv i den offentlige debat, hvor hun har været fortaler for mere frihed, mindre bureaukrati og mere menneskelighed - og på plejehjemmet Lotte har hun vist, hvordan man gør i praksis. Thyra Frank har arbejdet i plejesektoren i 36 år. Hun har udgivet bogen "Livsglæde og stjernestunder", og hun er netop blevet udnævnt som formand for regeringens ældrekommission. Thyra Frank bliver spidskandidat i Nordjyllands Storkreds. Samtidig flytter Joachim B. Olsen til Københavns Omegns Storkreds - denne storkreds har været uden spidskandidat, siden Anne Sophia Hermansen for et par uger siden trak sit kandidatur tilbage på grund af stress.